‘ต่อ’ปลุกบลจ.แมนูไลฟ์คืนตลาด
ใช้จุดแข็งบริษัทแม่ลุยต่างประเทศประเดิมขายกองทุนหุ้นขนาดกลางเล็กทั่วเอเชีย
18 ม.ค. 2555

ใช้จุดแข็งบริษัทแม่ลุยต่างประเทศประเดิมขายกองทุนหุ้นขนาดกลางเล็กทั่วเอเชีย
“ต่อ” หวังปลุก บลจ.แมนูไลฟ์ ตื่น เพิ่มช่องทางขาย พร้อมลุยออกกองทุนต่างประเทศ ใช้จุดแข็งบริษัทแม่ ปีนี้ได้เห็นอย่างน้อย 3 กองทุน ประเดิมกองหุ้นกลางเล็ก ทั่วเอเชีย 
นายต่อ อินทวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ เปิดเผยเป็นครั้งแรกหลังจากมารับตำแหน่งว่า ในช่วง 1 ปีแรกนับจากนี้จะต้องทำให้ บลจ.แมนูไลฟ์ เป็นที่รู้จักของนักลงทุนให้มากขึ้น โดยการจัดกิจกรรมต่างๆ ให้มากขึ้น
นอกจากนี้ ยังมีแผนที่จะเพิ่มช่องทางขายให้มากขึ้นจากปัจจุบันที่มีประมาณ 20 แห่ง ทั้งธนาคารต่างประเทศและบริษัทหลักทรัพย์ (บล.) โดยเฉพาะการเพิ่มช่องทางขายผ่านธนาคารต่างชาติ รวมทั้งการขายผ่านระบบอินเทอร์เน็ต ซึ่งขณะนี้อยู่ระหว่างการพัฒนา




“ธนาคารพาณิชย์ไทยเราก็สนใจที่จะเข้าไปเสนอตัว โดยเฉพาะธนาคารที่มีบริการวางแผนทางการเงิน แต่ธนาคารบางแห่งอาจจะยังไม่มีนโยบายที่จะเป็นตัวแทนขายให้กับ บลจ.อื่น ซึ่งเราคงจะเจาะเข้าไปยาก” นายต่อ กล่าว
ก่อนหน้านี้นายต่อดำรงตำแหน่งผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บลจ.ไอเอ็นจี เป็นเวลา 10 ปี
นายต่อ ยังกล่าวอีกว่า บลจ.แมนูไลฟ์ ภายใต้การนำของเขานั้นยังจะมีการปรับรูปแบบการทำงานเพื่อให้เข้ากับนักลงทุนไทยมากขึ้น เช่น การปรับลดวงเงินลงทุนขั้นต่ำ ซึ่งในปัจจุบันกำหนดให้ลงทุนครั้งแรก 5 หมื่นบาท รวมถึงระบบการติดต่อประสานงานระหว่างสำนักงานในประเทศและภูมิภาค เพื่อทำให้การทำงานร่วมกันมีประสิทธิภาพมากขึ้น
“เราจะเป็นผู้เล่นที่เน้นกองทุนรวมต่างประเทศ ที่มีความแตกต่างจากบริษัทอื่น ซึ่งเป็นจุดแข็งของบริษัทแม่ที่มีกองทุนที่ใช้กลยุทธ์การลงทุนที่หลากหลาย ซึ่งในปีนี้คาดว่า จะออกกองทุนอย่างน้อย 3 กองทุน โดยเฉพาะกองทุนตราสารหนี้ต่างประเทศ และกองทุนหุ้นที่เน้นลงทุนในอาเซียนและจีน เพราะเชื่อว่าจะเป็นกลุ่มประเทศที่มีโอกาสเติบโตได้ในปีนี้” นายต่อ กล่าว
สำหรับกองทุนแรกที่ออกขาย คือ กองทุนเปิด แมนูไลฟ์ สเตร็งค์ เอเชียนสมอลแคป อิควิตี้ เอฟไอเอฟ เน้นลงทุนในหน่วยลงทุนของ Manulife Global FundAsian Small Cap Equity Fund (Share Class I) โดยเปิดขายครั้งแรกระหว่าง1827 ม.ค.นี้
กองทุนหลักจะเน้นการกระจายลงทุนในหุ้นบริษัทที่มีมูลค่าตลาดขนาดกลางและเล็กในภูมิภาคเอเชียและแปซิฟิก ซึ่งบริษัทขนาดเล็กมีอัตราการเติบโตที่ดีกว่าบริษัทขนาดใหญ่ ทั้งยังฟื้นตัวจากวิกฤตเศรษฐกิจได้ดีกว่าบริษัทขนาดใหญ่อีกด้วย ในขณะที่มีความผันผวนในอัตราที่ใกล้เคียงกัน
นางลินดา ซีแลค หัวหน้าทีมผู้จัดการกองทุนตราสารทุน ภูมิภาคเอเชียและแปซิฟิก ของ บลจ.แมนูไลฟ์ (เอเชีย) ซึ่งเป็นผู้จัดการกองทุนของกองทุนหลัก กล่าวเพิ่มเติมว่า กองทุนนี้จะเลือกหุ้นขนาดเล็กที่มีศักยภาพและแนวโน้มการเติบโตที่ดี และอยู่ในช่วงแรกของวัฏจักรธุรกิจ รวมทั้งยังไม่ค่อยมีการจัดทำบทวิเคราะห์หรือได้รับความสนใจอย่างแพร่หลายทำให้หุ้นยังมีราคาต่ำกว่าปัจจัยพื้นฐาน
“เมื่อบริษัทขยายตัวหรือเป็นที่รู้จักของนักลงทุนรายใหญ่ก็จะทำให้ราคาหุ้นปรับตัวสูงขึ้น เราก็จะขายทำกำไรและเริ่มมองหาหุ้นขนาดเล็กที่มีค่าตัวใหม่ต่อไป จุดนี้เองที่ทำให้เรามีโอกาสสร้างผลตอบแทนส่วนเพิ่มให้ผู้ที่ลงทุนในกองทุน” นางลินดา กล่าว